Bespovratna sredstva i dalje su bitan element programa. Kad je riječ o programu stipendija, Komisija je nastavila dodjeljivati poslove vanjskim izvršiteljima kako bi se osiguralo da bespovratna sredstva pravovremeno i učinkovito stignu do korisnika.

Među korisnicima i dalje postoje bitne razlike u sposobnosti da nakon sveobuhvatnog rješenja učinkovito provedu pravnu stečevinu EU-a te mnogi pravni tekstovi još nisu doneseni. No TZC sada bolje razumije izazove povezane s provedbom pravnih tekstova usklađenih sa standardima EU-a.

Program se provodi na područjima Republike Cipra u kojima vlada Republike Cipra nema stvarnu kontrolu i u kojima je primjena pravne stečevine privremeno obustavljena na temelju Protokola br. 10 Ugovora o pristupanju. Pomoć se provodi prvenstveno izravnim upravljanjem Europske komisije, no nekim se projektima neizravno upravlja u okviru Programa Ujedinjenih naroda za razvoj (UNDP) te aktivnosti Europske banke za obnovu i razvoj (EBRD), British Councila i organizacije Northern Ireland Co-operation Overseas (NI-CO).

Od 2006. do kraja 2018. za aktivnosti u okviru Uredbe o pomoći namijenjeno je 520 milijuna EUR. U listopadu 2018. za godišnji program za 2018. odobren je iznos od 34,5 milijuna EUR . Višegodišnji financijski okvir (VFO) za razdoblje 2014.–2020. programu omogućuje višegodišnju perspektivu zahvaljujući stabilnom godišnjem financiranju. Program pomoći je, međutim, privremene prirode i cilj mu je olakšati ponovno ujedinjenje Cipra, a Uredbom o pomoći i Uredbom Vijeća br. 1311/2013 kojom se uspostavlja VFO, omogućuje se revizija u slučaju ponovnog ujedinjenja.

U prosincu 2018. potpisan je ugovor o radovima u vrijednosti od 2,14 milijuna EUR i ugovor o uslugama u vrijednosti od 0,5 milijuna EUR za projekt koji financira EU, a tiče se izgradnje sustava navodnjavanja za ponovnu uporabu pročišćenih otpadnih voda iz uređaja za pročišćavanje otpadnih voda Morphou/Güzelyurt. Radovi su počeli u veljači 2019. i trajat će 29 mjeseci. Projekt će omogućiti iskorištavanje pročišćene otpadne vode iz uređaja za pročišćavanje otpadnih voda i to izgradnjom spremnika za vodu i sustava za distribuciju vode za navodnjavanje. Time će se omogućiti sigurna ponovna uporaba 500 milijuna litara kvalitetne vode godišnje za navodnjavanje lokalnih usjeva. U okviru tog projekta Komisija nastoji informirati građane o prednostima ponovne uporabe pročišćenih otpadnih voda za poljoprivredno navodnjavanje u sjevernom dijelu Cipra.

U sektoru voda u prosincu 2018. potpisan je ugovor o radovima u vrijednosti od 10,9 milijuna EUR za izgradnju nikozijskog ogranka kanala za odvod otpadnih voda u sjevernom dijelu Nikozije (NNTS). Komisija je potpisala i s tim povezane ugovore o uslugama u vrijednosti od 0,7 milijuna EUR za nadzor radova. Radovi bi trebali početi u drugom tromjesečju 2019. i trajati 33 mjeseca. Projekt će uključivati izgradnju otprilike 13 km kanalizacije i 4 crpne stanice za prijenos otpadnih voda iz Nikozije do zajedničkog WWTP-a dviju zajednica na lokaciji Mia Milia//Haspolat u Nikoziji, također projekt koji je financirao EU, a završen je 2013. S obzirom na to da postojeći odvodni sustav, kojim su obuhvaćeni središnji, sjeverni i južni dio Nikozije, sada funkcionira u punom kapacitetu, NNTS će omogućiti spajanje više gradskih područja na WWTP u skladu s Direktivom o pročišćavanju komunalnih otpadnih voda.

Uz to, Odjel za upravljanje projektima (PMU), uspostavljen ugovorom o uslugama tehničke pomoći, od 2008. pruža usluge za potporu provedbi programâ dodjele bespovratnih sredstava. Taj Odjel za upravljanje projektima, preimenovan 2018. u Tim za potporu za bespovratna sredstva (GST) i dalje pruža veliku pomoć Komisiji u pogledu povećane učinkovitosti i pouzdanosti operativnog upravljanja, provedbe i praćenja programâ dodjele bespovratnih sredstava.

Tijekom 2018. u okviru programa dodjele bespovratnih sredstava u iznosu od 1,5 milijuna EUR za „Inovacije i promjene u obrazovanju VII .” 10 dodatnih projekata dobilo je bespovratna sredstva. U okviru tog novog programa školski projekti usmjereni su na jačanje socijalne uključenosti i mobilnosti djece s posebnim potrebama, na poboljšanje načina učenja engleskog i grčkog uz pomoć tehnologije te na uvođenje izvannastavnih aktivnosti za poboljšanje životnih vještina učenika osnovnih škola. Projekti cjeloživotnog učenja pridonose poboljšanju poduzetničkih vještina mladih i žena, poboljšanju praksi socijalnog poduzetništva u TZC-u i razvoju programa cjeloživotnog učenja radi lakšeg zapošljavanja mladih i osoba s invaliditetom. Projekti financirani bespovratnim sredstvima trebali bi biti dovršeni do 2021.

Zahvaljujući instrumentu TAIEX i tehničkoj pomoći dovršeni su pravni tekstovi i postupci za uključivanje privatnog sektora (tj. privatnih veterinara) u provedbu programa za bolesti životinja i drugih javnih veterinarskih zadaća (kao što su kontrole). To bi trebalo pomoći da se povećaju lokalni kapaciteti za provedbu veterinarskih programa i zahtjeva usklađenih s propisima EU-a. Osim toga, s dionicima je uspostavljen sustav redovite razmjene informacija i dokumentacije o veterinarskim programima/aktivnostima. Cilj je pridonijeti boljem međusobnom razumijevanju i bržem poboljšanju rješavanja i rješavanju problema u odnosu veterinarskih službi i dionika.

Stalno uzorkovanje i testiranje životinja (u potpunosti financirano sredstvima EU-a) dovelo je do toga da je oko 40 % gospodarstava s ovcama, kozama i govedima proglašeno slobodnim od bolesti životinja kao što su bruceloza, tuberkuloza goveda i leukoza, u skladu sa zahtjevima EU-a.

Osim toga, produljen je sporazum EBRD-om o delegiranju, kojemu je cilj osigurati dva temeljna elementa potrebna za jačanje konkurentnosti lokalnih MSP-ova – pristup financiranju i poslovnim savjetima. Do prosinca 2018. odobrena su i u provedbi su ili u finalizaciji 53 projekta za savjetovanje.

U travnju 2018. objavljen je poziv na dostavu prijedloga „Konkurentna poduzeća, klasteri i organizacije za potporu poduzećima” s proračunom od 5 milijuna EUR. Očekuje se da će pojedinačni ugovori o dodjeli bespovratnih sredstava biti potpisani u drugom tromjesečju 2019. U rujnu 2018. potpisan je okvirni ugovor za razvoj tehničkih specifikacija za IT sustav za potporu lokalnim tijelima u provedbi programa za nadzor tržišta.

Naposljetku, u pripremi je projekt „Nabava opreme za odgovor na hitne situacije radi sprečavanja onečišćenja voda”, odobren u okviru proračuna Programa pomoći za 2018., te se trenutačno priprema natječajna dokumentacija. Očekuje se da će natječaj biti raspisan do sredine 2019.

Isto tako, projekt „Nabava opreme za praćenje kvalitete zraka” odobren je u okviru proračuna Programa pomoći za 2018., tehničke specifikacije su pripremljene, a objava natječaj se očekuje sredinom 2019. Tom će se opremom poboljšati postojeća mreža za praćenje kvalitete zraka uspostavljena sredstvima EU-a u razdoblju od 2009. do 2010.

Naposljetku, gospodarenje krutim otpadom rješavalo se i u okviru programâ dodjele bespovratnih sredstava kojima se podupiru civilno društvo i lokalne zajednice. Dodijeljena su bespovratna sredstva među ostalim za uspostavu postaja za pretovar krutog otpada i sustava gospodarenja zelenim otpadom u skladu s usklađenim Integriranim planom za gospodarenje krutim otpadom koji je razvio EU. Projekti napreduju i očekuje se da budu dovršeni do prosinca 2020.

Na temelju rezultata prethodnih analiza, u drugoj fazi programa gospodarskog praćenja koji je provodila Svjetska banka pružena je dodatna dubinska analiza i tehnička pomoć u važnim područjima. Program je bio usmjeren na fiskalnu analizu, financijski održiva tijela javne uprave, gospodarske učinke ponovnog ujedinjenja povezane s trgovinom, razvoj privatnog sektora i društvenu uključenost te praćenje makroekonomskih pokazatelja. U skladu s političkim prioritetima u okviru programa pomoći 2017. ugovorena je dodatna omotnica u iznosu od 4,8 milijuna EUR za daljnje sudjelovanje Svjetske banke, koja će nastaviti s radom na temelju dosad izvršenih analiza i savjetovanja te nastaviti pružati usluge savjetovanja i ciljanu potporu TZC-u do prosinca 2020. Program je u 2018. nastavio s aktivnostima, uz ciljanu potporu razvoju privatnog sektora, poljoprivrednog sektora, socijalne uključenosti i tijela lokalne zajednice.

4.2.3.Cilj 3.: promicanje pomirenja, mjere za jačanje povjerenja i potpora civilnom društvu

Odbor za nestale osobe, uz potporu iz programa pomoći preko neizravnog upravljanja dogovorenog s UNDP-om, nastavio je terenski i laboratorijski rad. Od ukupno 2 002 nestale osobe Odbor za nestale osobe do kraja 2018. ekshumirao je posmrtne ostatke 1 202 osobe; analizom DNK njih 927 identificirano je i vraćeno obiteljima.

U prosincu 2018. proširenjem Sporazuma s UNDP-om o doprinosu osiguralo se financiranje rada Odbora za nestale osobe u 2019. u vrijednosti od 3 milijuna EUR. EU je u razdoblju 2006.–2019. dao ukupno 25,5 milijuna EUR, što je 75 % ukupnih sredstava dodijeljenih Odboru za nestale osobe u 13 godina.

S vremenom je sve teže dobiti precizne informacije kojima bi se mogle odrediti lokacije mjesta ukopa. To je velik izazov koji će se rješavati intenzivnijim pretraživanjem građanskih i vojnih arhiva na Cipru i u inozemstvu te povećanom uporabom informatičkih alata radi lakše istrage, iskopavanja i ekshumacije.

Dodatna sredstva u iznosu od 0,4 milijuna EUR na uobičajeno godišnje financiranje odobravaju se iz proračuna Programa pomoći za 2017. na temelju posebnog zahtjeva CMP-a. Njima se podmiruju povećani troškovi ispitivanja DNK-a i povećani trošak naknada i popravka cesta i privatne imovine oštećenih iskopavanjem. Osim toga, tim se dodatkom financira i studija o izvedivosti odlagališta Dikomo/Dikmen.

Krajem 2017. godine dvogodišnja istraga dovela je do informacijo o premještanju ljudskih ostataka s lokacije Askeia na odlagalište Dikomo/Dikmen, navodno 1995 i 1996. Ne znajući za to EU je od 2009. do 2012. financirao projekt obnove tog odlagališta. U siječnju 2018. Komisija je Odboru za nestale osobe stavila na raspolaganje tehničke specifikacije i nacrte radova provedenih u okviru projekta EU-a. U veljači 2018. CMP je podnio zahtjev za financiranje studije izvedivosti da bi se procijenila mogućnost iskopavanja na odlagalištima uz odgovarajuće sigurnosne mjere za smanjenje zdravstvenih rizika iskopa te da bi se procijenili troškovi takva iskopavanja i moguća naknadna sanacija lokacije. Komisija je na taj zahtjev odgovorila pozitivno i studija se upravo provodi.

Zaštita kulturne baštine preko Tehničkog odbora za kulturnu baštinu u kojem sudjeluju obje zajednice i dalje je ključna sastavnica mjera za pomirbu i izgradnju povjerenja u okviru programa pomoći. Program zaštite kulturne baštine primio je ukupno 14,7 milijuna EUR sredstava EU-a koja se koriste za poboljšanje zaštite 75 lokacija kulturne baštine na cijelom otoku. Među njima je 58 dovršenih projekata izvođenja radova, 9 dovršenih projekata projektiranja i 8 tekućih projekata. Tijekom 2018. glavni uspjesi bili su dovršetak konzervatorskih radova na minaretu džamije Kebir i hamamu u Paphosu, na džamiji Tuzla u Larnaki i na arheološkom nalazištu Agia Triada te konzervatorskih radova na arheološkom nalazištu Agios Philon na lokalitetu Karpasia/Karpaz. U Famagusti su obnovljene crkva Svete Marije Armenske i crkva Svete Marije Karmelske te Kopnena vrata/Ravelin i crkva svete Ane. Da bi zajednice korisnice na odgovarajući način održavale i čuvale obnovljene objekte, poduzimaju se koraci da se poboljšaju znanja i vještine osoba koje su zadužene za brigu o njima.

Komisija je 2015. brzo odgovorila na inicijativu dvaju ciparskih vođa za nove mjere izgradnje povjerenja preraspodjelom sredstava potrebnih za otvaranje dvaju novih mjesta prijelaza na lokacijama Deryneia i Lefka-Apliki. Prijelazi su otvoreni 2. studenoga 2018.

Potpora civilnom društvu nastavila se 2018. U okviru tehničke pomoći za organizacije civilnog društva („Građanski prostor”) i dalje se jačaju kapaciteti organizacija civilnog društva, zalaže za stvaranje okružja koje će poticati razvoj civilnog društva i potiče umrežavanje i provedba aktivnosti zajedno s grčkom zajednicom na Cipru i drugim organizacijama civilnog društva EU-a. Od 2015. godine u okviru mehanizma „Civilni rast” Građanski prostor podupro je 49 inicijativa za aktivno građanstvo (njih 8 u 2018.) u područjima kao što su mir i pomirba, mladi, obrazovanje, zdravstvo, umjetnost, ljudska prava te zaštita okoliša. Svaka tri mjeseca sastajao se Forum civilnog društva, platforma na kojoj organizacije civilnog društva mogu izraziti svoja očekivanja i prioritete. Taj je forum djelovao kao katalizator za zagovaranje organizacija civilnog društva te je promicao aktivno građanstvo.

U rujnu i listopadu 2018. održan je treći cjelomjesečni program aktivnosti organizacija civilnog društva pod nazivom „Festival otvorenih vrata” s ciljem povećanja vidljivosti i boljeg upoznavanja javnosti s aktivnostima organizacija civilnog društva, poticanja volontiranja osoba svih dobi te boljeg umrežavanja nikozijskih organizacija civilnog društva s organizacijama iz drugih regija. Za vrijeme trajanja festivala više od 60 udruga, zaklada, platformi, inicijativa i aktivista, među kojima i 10 organizacija koje djeluju u objema zajednicama, organiziralo je više od 120 aktivnosti radi susreta s javnošću i povezivanja s drugim organizacijama civilnog društva. Organizirani su međusobni posjeti između organizacija civilnog društva iz dviju zajednica, a interes je na objema stranama bio velik.

U Bruxellesu i Amsterdamu organiziran je u kolovozu 2018. studijski posjet o borbi protiv trgovanja ljudima, uz sudjelovanje po jednog člana iz osam različitih organizacija civilnog društva. Cilj studijskog posjeta bilo je stjecanje spoznaja i iskustva za borbu protiv trgovanja ljudima, a sudionici su dobili mogućnost umrežavanja na razini EU-a.

Tijekom 2018. dovršeno je 18 postojećih ugovora u okviru programa dodjele bespovratnih sredstava „Civilno društvo na djelu IV. i V.”, a sklopljeno 8 novih ugovora u okviru „civilnog društva na djelu VI.”. Tim se ugovorima financiraju razne mjere u području zaštite okoliša, ljudskih prava, umjetnosti i sporta za jačanje kapaciteta organizacija civilnog društva i poticanje angažmana građana i komunikacije dviju zajednica.

U lipnju 2018. objavljen je novi poziv na podnošenje prijedloga „Zajedno protiv trgovanja ljudima” da bi se potaknuo učinkovit i koordinirani odgovor na sve oblike trgovanja ljudima, sprečavalo trgovanje ljudima, a žrtvama olakšalo ostvarivanje prava.

4.2.4.Cilj 4.: približavanje TZC-a Europskoj uniji

Upravljanje programom stipendija EU-a od akademske godine 2014./2015. prepušteno je British Councilu. Proračunom dostupnim u okviru poziva za 2018./2019. omogućeno je financiranje 171 stipendije u akademskoj godini 2018./2019. Tim se stipendijama u različitim državama članicama EU-a podupiru studenti tijekom prve godine preddiplomskih studija, studenti na diplomskom i doktorskom studiju te istraživači i stručnjaci u daljnjem razvoju njihovih jezičnih i profesionalnih vještina putem škola stranih jezika i programa stažiranja. U okviru programa stipendija, od 2007. stipendiju je dobilo više od 1 400 studenata i stručnjaka koji su pripadnici turske zajednice na Cipru.

Nastavak tog programa smatra se ključnim i uložit će se povećani napori u usmjeravanje na potrebe i nedostatke u TZC-u. Kao dio aktivnosti za upravljanje programom stipendija, British Council svake godine organizira dan pod nazivom „Studij u Europi” kako bi studentima omogućio dobivanje informacija o mogućnostima studiranja u EU-u. Proteklih godina na internetu se razvija mreža bivših studenata kako bi se povećali kontakti i profesionalni odnosi među bivšim korisnicima stipendija. British Council neprestano prati srednjoročni učinak, na primjer stopu povrata studenata na Cipar i uspjeh u pronalaženju zaposlenja.

U 2018. i dalje je vladalo veliko zanimanje za informacije o EU-u u TZC-u. Početkom 2015. s radom je započela informacijska točka EU-a, kojom se upravlja u suradnji s Predstavništvom Europske komisije na Cipru, a ukupni joj je proračun 3 milijuna EUR za 60 mjeseci (s mogućnošću produljenja ugovora). Njome je ostvarena visoka razina vidljivosti za EU, njegove politike i program pomoći. Dosad je projektom informacijske točke EU-a pokriveno više od 25 tema koje se tiču EU-a, od zaštite okoliša (voda, energija, recikliranje, biološka raznolikost), organske poljoprivrede te zdravlja i zaštite na radu do sigurnosti hrane, dobrobiti životinja i zdravlja životinja. Obuhvaćene su i teme kao što su ljudska prava, prava osoba s invaliditetom, prava djece, rodna ravnopravnost, prava LGBTQ osoba te prava potrošača.

U okviru informacijske točke EU-a u 2018. je organizirano 50 događanja (34 u Nikoziji, a 16 izvan nje), među ostalima obilježeni su Dan Europe, Europski tjedan borbe protiv rasizma, Europski tjedan mladih i Međunarodni dan mladih, Europska noć istraživača, EU-ov dan borbe protiv trgovanja ljudima, Tjedan mobilnosti i sigurnosti u prometu te Europski tjedan MSP-ova. Ta su događanja privukla više od 5 144 sudionika, što pokazuje povećanje interesa u zajednici (na događanjima održanima 2017. bilo je 4 849 sudionika, a 2016. 4 382). Da bi se postigao širi doseg, povećan je broj događanja u školama.

Tijekom 2018. podijeljen je 5 151 primjerak informativnih materijala i 12 biltena (ukupno je od otvaranja informacijske točke podijeljeno 18 835 primjerka informativnih materijala i 42 biltena). U lokalnim medijima tijekom 2018. objavljena su i 493 novinska članka te 45 televizijskih priloga (1 759 članaka i 160 priloga od početka projekta). Popularnost tih aktivnosti potvrđuje i promet na stranici „Abbilgi” na Facebooku (2 982 nove oznake „sviđa mi se” u 2018., čime je ukupan broj oznaka „sviđa mi se” od otvaranja stranice narastao na 13 998). Do kraja 2018. stranica na Facebooku imala je 291 829 objava.